Oos-Vrystaat is altyd 'n wenner vir ons, vanaf Harrismith tot Clocolan, met sy unieke rotsformasies en wilgerbome. Hierdie jaar was dit wel baie warm om daar rond te ry, 35-40 grade deurentyds. Mount Everest Game Farm met sy wonderlike uitsig het 'n wenresep beet vir kort oornag geleenthede.
Clarens is 'n baie rustige dorpie en geleë in 'n pragtige skilderagtige omgewing. Daar is 'n groot verskeidenheid restaurante, kunsgalerye en winkels wat goed ingerig is vir vakansiegangers om aandenkings te koop. Die dorpie is baie sentraal geleë naby ander besienswaardighede soos Die Nasionale Park, Golden Gate en die Glen Reenen oord.
Bethlehem is 'n goeie middelpunt waarvandaan verskeie besienswaardighede in die Oos-Vrystaat besoek kan word.
Doen navorsing om die meeste uit die geskiedkundige stad te kry. Die Oorlogsmuseum en Vrouemonument 'n moet.
Ons is baie verlief op Clarens, ongelukkig is die pryse in die verskillende winkels so dat jy nie regtig kan bekostig om iets te koop nie. Die eetplekke se pryse is nog binne perke.
Clarens is 'n baie lekker toeristebestemming en die afstand vanaf Johannesburg en Pretoria maak dit ideaal om te besoek vir 'n langnaweek.